b"\n_START_ARTICLE_\nGortyn\n_START_PARAGRAPH_\nGortyn (gresk: \xce\x93\xcf\x8c\xcf\x81\xcf\x84\xcf\x85\xce\xbd; ogs\xc3\xa5 Gortys (\xce\x93\xcf\x8c\xcf\x81\xcf\x84\xcf\x85\xce\xbd) eller Gortyna (\xce\x93\xcf\x8c\xcf\x81\xcf\x84\xcf\x85\xce\xbd\xce\xb1) er en kommune og et arkeologisk sted p\xc3\xa5 s\xc3\xb8rsiden av Kreta, 45 km fra den moderne hovedstaden Heraklion. Setet for kommunen er landsbyen Agioi Deka. Gortyn, som var den romerske hovedstaden av provinsen Kreta, ble f\xc3\xb8rst bosatt en gang rundt 3200 f.Kr. og var en blomstrende minoisk by i tiden mellom 1600-1100 f.Kr._NEWLINE_Den er lokalisert i dalen Messara s\xc3\xb8r for fjellet Psiloritis i de n\xc3\xa5v\xc3\xa6rende bosetningene til Metropolis og Agioi Deka, og n\xc3\xa6r kysten av Libyahavet i Middelhavet.\n_START_SECTION_\nGortyns historie\n_START_PARAGRAPH_\nDet er bevis p\xc3\xa5 menneskelig bosetning i Gortyn s\xc3\xa5 langt tilbake som til steinalderen i neolittisk tid (7000 f.Kr.). Mange gjenstander har blitt funnet fra minoisk tid, foruten ogs\xc3\xa5 senere fra tiden etter at doriske grekere invaderte Kreta (ca 1100 f.Kr.) fra det greske fastlandet. Selv om det er omdiskutert om byen var i utvikling i den minoiske perioden, er bevist at byen eksisterte i den heroiske tiden (gresk bronsealder) ettersom den ble referert av Homer som blant byer p\xc3\xa5 Kreta som var blomstrende og nevnt som godt befestet. Byen fikk ogs\xc3\xa5 ros fra Platon og flere andre antikke skribenter._NEWLINE_Gortyns framst\xc3\xa5enhet ble overg\xc3\xa5tt av framveksten av Faistos i l\xc3\xb8pet av 1000-tallet f.Kr. og som ble den mest betydningsfulle byen p\xc3\xa5 Kreta i l\xc3\xb8pet av minoisk tid. Gortyn kom derimot tilbake i hellenistisk tid og overgikk andre byer p\xc3\xa5 Kreta i styrke og rikdom. Den overtok herred\xc3\xb8mmet p\xc3\xa5 \xc3\xb8ya, og dominerte hele dalen fra Messara til Levina, og senere p\xc3\xa5 200-tallet f.Kr. etter at Gortyn fikk \xc3\xb8delagt Faistos, var byens makt utvidet helt til Matala._NEWLINE_Gortyn hadde et meget godt forhold til den hellenistiske farao Ptolemaios IV Filopator i Egypt, og fikk ytterligere en vekst i den romerske perioden. Da den var i allianse med Romerriket unngikk byen de katastrofer som skjedde med andre byer p\xc3\xa5 Kreta under romernes invasjon og krigf\xc3\xb8ring i 68 f.Kr._NEWLINE_Gortyn fortsatte sin vekst under romersk styre og ble hovedstad av den felles romerske provinsen med Kyrenaika, Creta et Cyrenaica. Fra 300-tallet e.Kr. var den hovedstad for en adskilt provins Kreta. Et av de f\xc3\xb8rste kristne kirkene ble bygd i byen og det er levninger av en tidligere viktig katedral som fortsatt kan bli sett. Denne katedralen, dedikert til sankt Titus (en disippel av Paulus), den f\xc3\xb8rste biskop av Kreta, ble reist p\xc3\xa5 500-tallet._NEWLINE_Byen ble \xc3\xb8delagt en gang rundt 828 av invaderende arabere som etablerte deres egen uavhengige stat p\xc3\xa5 Kreta og som eksisterte fram til Det bysantinske rike frigjorde Kreta.\n_START_SECTION_\nArkeologi\n_START_PARAGRAPH_\nArkeologiske unders\xc3\xb8kelser av Gortyn begynte i 1884 av Den italienske arkeologiske skole i Athen. Utgravningene viste at Gortyn var blitt bosatt siden neolittisk tid. Ruiner av en bosetning i Gortyns bygdeborg ble oppdaget og datert tilbake til 1050 f.Kr. og byens sammenbrudd er datert til 600-tallet f.Kr. Senere ble omr\xc3\xa5det befestet med en forsvarsmur. P\xc3\xa5 toppen av h\xc3\xb8yden til borgen ble et tempel avdekket som er datert til 600-tallet f.Kr. I dette omr\xc3\xa5det ble to siselerte plater (preget med m\xc3\xb8nster) avdekket, sammen med flere skulpturer og freskoer. Skulpturer dedikert Heras festivaler (Daedala) og mange andre statuetter av terrakotta, svart og r\xc3\xb8dfigurmalerier p\xc3\xa5 vaser, og mengder av generell keramikk, s\xc3\xa6rlig av en type som kalles for kernos, ble funnet i tempelet. Graver som er datert til den geometriske tidsalder ble avdekket p\xc3\xa5 s\xc3\xb8rsiden av borgen. For den nedre byen ble det avdekket posisjonen til agora (markedsplassen) og tempelet for Pythiske Apollon, rundt 600 meter fra agora. Ved foten av fjellet var det en helligdom for fruktbarhetsgudinnen Demeter.\n_START_SECTION_\nMonumenter i Gortyn\n_START_PARAGRAPH_\nHjertet i romerske Gortyn  var Praetorium, setet til den romerske guvern\xc3\xb8r av Kreta. Praetorium ble bygget p\xc3\xa5 100-tallet e.Kr., men ble endret betydelig i l\xc3\xb8pet av de neste \xc3\xa5tte \xc3\xa5rhundrene. I samme omr\xc3\xa5de, mellom agora og Apollontempelet, er det ruiner av romerske bad (therm\xc3\xa6), foruten tempelet for Apollon, en triumfbue, og tempelet for egyptiske guddommer med statuer av Isis, Serapis og Anubis. Deler av den romerske bosetningen, slik som teateret fra 100-tallet, har blitt avdekket senere tids utgravninger. Teateret har to innganger og orkester i halvsirkel, hvor omrisset fortsatt er synlig. Bak teateret er det som kalles for \xc2\xabinskripsjonenes dronning\xc2\xbb. Disse inskripsjonene er lovverket til byen Gortyn, innskrevet p\xc3\xa5 dorisk gresk p\xc3\xa5 store steinplater og er fortsatt synlige.\n_START_SECTION_\nMyten om Zevs og Europa\n_START_PARAGRAPH_\nGresk mytologi hevder at Gortyn var stedet for en av Zevs' mange erotiske aff\xc3\xa6rer. Denne myten omhandler prinsesse Europa, som navn har gitt navn til et helt kontinent, Europa. I forkledning som en okse bortf\xc3\xb8rte Zevs den vakre Europa fra F\xc3\xb8nikia og hadde et forhold til henne under et platantre, et tre som fortsatt kan bli sett i Gortyn, hevdes det. Som f\xc3\xb8lge av denne aff\xc3\xa6ren ble hele tre barn f\xc3\xb8dt: Minos, Rhadamantys og Sarpedon, som alle ble konger av hvert sitt minoiske palass p\xc3\xa5 Kreta. Minos ga siden navn til hele den minoiske kulturen. Identifikasjonen av Europa i denne myten har gitt vekt til p\xc3\xa5standen om at sivilisasjonen for det europeiske kontinent ble f\xc3\xb8dt p\xc3\xa5 Kreta. Mange mynter har blitt funnet med avbildninger av Europa p\xc3\xa5 baksiden, noe som viser at myten var be\xc3\xa6ret i antikken.\n_START_SECTION_\nGortyn og Odysseen\n_START_PARAGRAPH_\nI henhold til bok III av Homers Odysseen vendte Menelaos og hans fl\xc3\xa5te hjem etter Trojakrigen, men ble bl\xc3\xa5st ut av kurs utenfor kysten av Gortyn. Homer beskriver det stormfylte havet som presset skipene mot et skarpt rev som \xc3\xb8dela mange av skipene, men mannskapet berget seg i land."